**भारतीय जनता पार्टी**

(**केन्द्रीय कार्यालय**)

6**ए, दीनदयाल उपाध्याय मार्ग, नई दिल्ली**

दिनांक: 11 अप्रैल 2024, बृहस्पतिवार

**केन्द्रीय गृह एवं सहकारिता मंत्री श्री अमित शाह द्वारा महाराष्ट्र के नांदेड में आयोजित जनसभा में दिए गए** उद्बोधन **के मुख्य बिंदु**

**नकली शिवसेना, नकली NCP और आधी काँग्रेस देश का भला नहीं कर सकती**

**शिवसेना, काँग्रेस, NCP एक ऐसा ऑटो, जिसकी कोई दिशा नहीं**

**काँग्रेस ने धारा 370 को बच्चे की तरह पाला, मोदी जी ने इसे खत्म किया: श्री शाह**

**उद्धव ठाकरे, शरद पवार और काँग्रेस महाराष्ट्र का विकास नहीं कर सकती, यह मोदी जी के नेतृत्व में एकनाथ शिंदे और देवेन्द्र फडणवीस ही कर सकते हैं**

**भारत की सीमाओं से छेड़खानी करने वालों को सबक मोदी जी ने सिखाया**

**औरंगाबाद का नाम संभाजीनगर कर मोदी जी ने बालासाहब का सपना पूरा किया**

केन्द्रीय गृह एवं सहकारिता मंत्री श्री अमित शाह ने आज बृहस्पतिवार को महाराष्ट्र के नांदेड में जनसभा को संबोधित किया। श्री अमित शाह ने मोदी सरकार द्वारा विगत 10 वर्षों में किए गए विकास कार्यों का उल्लेख किया और घमंडिया गठबंधन पर जमकर निशाना साधा। उन्होंने महाराष्ट्र में इंडी गठबंधन को एक दिशाहीन ऑटो रिक्शा बताया, जिसका कोई भविष्य नहीं है। इस अवसर पर महाराष्ट्र उपमुख्यमंत्री श्री देवेन्द्र फड़नवीस, केन्द्रीय मंत्री श्री भागवत कराड, नांदेड से लोकसभा प्रत्याशी और निवर्तमान सांसद श्री प्रतापराव गोविंदराव सहित पार्टी के अन्य पदाधिकारीगण उपस्थित रहे।

नांदेड के खराब मौसम पर श्री अमित शाह ने कहा कि आज केवल यहां का मौसम बिगड़ा है, लेकिन **पूरे देश का चुनावी मौसम एक दम साफ है और अबकी बार, एनडीए 400 पार होने वाली है।** आज की जनसभा में आए लोगों की संख्या बता रही है कि भाजपा प्रचंड बहुमत के साथ एकबार फिर सरकार बनाने जा रही है और माननीय श्री नरेन्द्र मोदी जी तीसरी बार प्रधानमंत्री बनने जा रहे हैं। मोदी सरकार ने अपने पिछले 2 कार्यकाल में देश को समृद्ध और सुरक्षित करने का काम किया है। यूपीए की मनमोहन सरकार देश की अर्थव्यवस्था को 10 वें स्थान पर छोड़ कर गए थे, आदरणीय प्रधानमंत्री श्री नरेन्द्र मोदी जी ने इसे 5वें स्थान पर पहुंचाने का काम किया है। अपने तीसरे कार्यकाल में मोदी सरकार भारत की अर्थव्यवस्था को तीसरे स्थान पर पहुंचा देगी, यह मोदी जी गारंटी है।

केंद्रीय गृह मंत्री श्री अमित शाह ने कहा कि महाराष्ट्र में राहुल गांधी के नेतृत्व में तीन पार्टियां एनडीए के सामने चुनाव के मैदान में है। **पहली नकली शिवसेना, दूसरी नकली राष्ट्रवादी और तीसरी आधी बची हुई कांग्रेस पार्टी, लेकिन गुजरात में एक प्रचलित कहावत है कि तीन तिगाड़ा, काम बिगड़ा**। उद्धव जी की शिवसेना आधी रह गई, शरद जी की राष्ट्रवादी आधी रह गई और दोनों ने मिलकर महाराष्ट्र में कांग्रेस को भी आधा कर दिया। तीन आधी पार्टियां मिलकर महाराष्ट्र का भला नहीं कर सकती हैं। यह एक ऐसा ऑटो रिक्शा है, जिसके सभी पुर्जे विभिन्न कंपनियों के हैं। यह ऑटो रिक्शा दिशाहीन है जिसका कोई भविष्य भी तय नहीं है। चुनाव के बाद आपसी मतभेदों के कारण यह ऑटो रिक्शा टूट कर बिखर जाएगा। लेकिन दूसरी ओर आदरणीय प्रधानमंत्री श्री नरेन्द्र मोदी जी के नेतृत्व में देशभक्तों की टोली का कुनबा है।

कांग्रेस पर हमला करते हुए श्री शाह ने कहा कि कांग्रेस के राष्ट्रीय अध्यक्ष खड़गे जी कहते हैं कि कश्मीर का राजस्थान और महाराष्ट्र से क्या लेना देना है। लेकिन सच्चाई यह है कि महाराष्ट्र और देश का बच्चा-बच्चा कश्मीर के लिए लड़ने को तैयार है। कांग्रेस ने 70 साल से धारा 370 को एक अनौरस बच्चे की तरह गोद में लेकर बैठी रही। आदरणीय प्रधानमंत्री श्री नरेन्द्र मोदी जी ने 5 अगस्त 2019 को धारा 370 को खत्म कर, जम्मू कश्मीर को भारत का अभिन्न हिस्सा बनाने का काम किया। 10 वर्षों तक सोनिया-मनमोहन की सरकार के दौरान आये दिन पाकिस्तान से आतंकवादी भारत में आकर बम धमाके कर देते थे, मगर कांग्रेस सरकार उन्हें रोकने में विफल रहती थी। आदरणीय प्रधानमंत्री श्री नरेन्द्र मोदी जी ने 2014 में भाजपा सरकार बनने के बाद से देश की सेना को मजबूती प्रदान की, जिसके बाद भारतीय सेना ने उरी हमले का मुंहतोड़ जवाब पाकिस्तान के घर में घुसकर दिया। माननीय प्रधानमंत्री श्री नरेन्द्र मोदी जी ने पूरी दुनिया में संदेश भेजा है, भारत देश की सीमा से कोई खिलवाड़ नहीं कर सकता वरना अंजाम बुरा होगा। आदरणीय प्रधानमंत्री श्री नरेन्द्र मोदी जी ने अपने 10 वर्षों के कार्यकाल में महाराष्ट्र, बिहार, झारखंड, ओडिशा, तेलंगाना और आंध्र प्रदेश इन सभी राज्यों में नक्सलवाद को खत्म कर दिया है।

श्री अमित शाह ने कहा कांग्रेस 70 साल से राम मंदिर के निर्माण नहीं कर रही थी, यशस्वी प्रधानमंत्री श्री नरेन्द्र मोदी जी ने भूमि पूजन किया और 22 जनवरी को रामलला की प्राण प्रतिष्ठा किया। 500 साल के बाद पहली बार प्रभु श्री राम 17 अप्रैल को रामनवमी भव्य मंदिर में मनाया जाएगा। कांग्रेस पार्टी को अपने वोट बैंक का डर है, इसलिए उन्हें जब रामलला के प्राण प्रतिष्ठा का निमंत्रण मिला उसमें भी नही शामिल हुए और उनके पार्टी के जो नेता शामिल हुए उनको पार्टी से निष्कासित कर दिए, कांग्रेस पार्टी देश का काभी सामान नहीं कर सकते। आदरणीय प्रधानमंत्री श्री नरेन्द्र मोदी जी ने काशी विश्वनाथ कॉरिडोर, सोमनाथ मंदिर पुनरोद्धार किया और सभी मान्य बिंदु की सुरक्षा करने का कार्य किया है। उन्होंने जनता से कहा 10 वर्षों तक शरद पवार ने महाराष्ट्र के विकास के लिए कितना कार्य है यह प्रश्न उठता है? श्री शाह ने कहा 10 वर्षों में शरद पवार ने 1 लाख 91 हजार करोड़ महाराष्ट्र के लिए किया था, मगर आदरणीय प्रधानमंत्री श्री नरेन्द्र मोदी जी के 10 वर्षों में केंद्र सरकार ने महाराष्ट्र के लिए 60 लाख 15 हजार करोड़ रुपए आवंटित किए है। ढांचागत विकास के लिए अतिरिक्त ₹3 लाख 90 हजार, राष्ट्रीय राजमार्ग विकास के लिए ₹75 हजार करोड़, रेलवे के लिए ₹2 लाख 10 हजार करोड़, हवाई अड्डों के लिए ₹4 हजार करोड़ और विशेष बुनियादी ढांचा परियोजनाओं के लिए ₹1 लाख करोड़ दिए गए।

महाविकास अघाड़ी पर निशाना साधते हुए श्री शाह ने कहा कि उद्धव ठाकरे, शरद पवार और कांग्रेस महाराष्ट्र का विकास नहीं कर सकते। महाराष्ट्र का विकास माननीय प्रधानमंत्री श्री नरेन्द्र मोदी जी, श्री एकनाथ शिंदे और श्री देवेन्द्र फड़णवीस ही कर सकते हैं। माननीय प्रधानंमत्री श्री नरेन्द्र मोदी जी ने गरीब कल्याण के अनेक काम किए हैं। केन्द्र की भाजपा सरकार ने महाराष्ट्र में 1 करोड़ 16 लाख किसानों को प्रधानमंत्री किसान सम्मान निधि का लाभ दिया, 1 करोड़ 30 लाख घरों में नल से जल पहुंचाया, 1 करोड़ लोगों को प्रधानमंत्री आयुष्मान भारत योजना का लाभ दिया, 70 लाख से अधिक शौचालय बनाए, 7 करोड़ गरीबों को प्रति माह/व्यक्ति 5 किलो खाद्यान्न नि:शुल्क दिया, 51 लाख महिलाओं को उज्जवला योजना के तहत गैस सिलेंडर दिया, 20 लाख आवास बनवाए और नागपुर में एम्स, आईआईटी और आईआईएम का निर्माण करवाया। शरद पवार इतने वर्षों तक शासन में रहने के बाद भी महाराष्ट्र का विकास नहीं कर पाए। केवल माननीय प्रधानमंत्री श्री नरेन्द्र मोदी जी ही महाराष्ट्र का किसान, गरीब, युवा और नारी सहित सर्वांगीण विकास कर सकते हैं। भाजपा सरकार ने नांदेड़ जिले में 300 किमी लंबा राजमार्ग बनवाया, नांदेड़ हवाई अड्डे को पुनः संचालन शुरू किया, जलना-नांदेड़ एक्सप्रेस वे को मुंबई नागपुर एक्सप्रेसवे के साथ जोड़ने की मंजूरी दी, ₹86 हजार करोड़ की लागत से नागपुर-गोवा शक्तिपीठ एक्सप्रेसवे बनाया, ₹12 हजार करोड़ की कृष्णा-मराठवाड़ा सिंचाई योजना को मंजूरी दी और ₹2300 करोड़ रुपए से बाढ़ प्रबंधन किया। **भारतीय जनता पार्टी ने औरंगाबाद का नाम बदलकर “छत्रपति संभाजी नगर” और उस्मानाबाद का नाम “धाराशिव” किया है।** बाला साहेब ठाकरे चाहते थे औरंगाबाद का नाम छत्रपति संभाजी नगर हो, लेकिन शरद पवार इसका विरोध करते थे और जब भाजपा ने इस कार्य को पूरा किया, तो उद्धव ठाकरे के मुंह पर हंसी तक नहीं आई।

श्री शाह ने कहा कि आगामी लोकसभा चुनाव देश को विकसित भारत बनाने का और माननीय प्रधानमंत्री श्री नरेन्द्र मोदी जी को विजयी बनाकर अद्भुत भारत की नींव डालने का चुनाव है। एक ऐसा भारत बनाने का चुनाव है जो हर क्षेत्र में पूरे विश्व में पहले स्थान पर हो। श्री अमित शाह ने स्थानीय प्रत्याशी को भारी बहुमत से विजयी बनाकर पूरे देश में 400 से अधिक सीटों के साथ फिर एक बार मोदी सरकार बनाने की अपील की।

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***